Kausland ble landskjent allerede som barn under artistnavnet «lille Grethe». Som åtteåring spilte hun inn sin første plate på bakgrunn av en amatørkonkurranse som ble overført i radio. Sangen var «Teddyen min» (Melodi og tekst av Åsta Hjelm), som solgte i over 100 000 eksemplarer. Sangen «Cowboyhelten» («Einar, du er min aller beste venn!») (også melodi og tekst av Åsta Hjelm) er også blant hennes mest kjente. Innen hun fylte tolv år hadde barnestjernen sunget inn tolv grammofonplater. Kausland hadde en fem år eldre bror, Svein Erik Nilsen. Han spilte også inn grammofonplater for Columbia.